Komuniké

	Vláda Slovenskej republiky prerokovala Správu o stave a rozvoji malého a stredného podnikania a jeho podpore v Slovenskej republike v roku 2001. 

	Pri hodnotení roku 2001 je možné pozorovať pokračovanie v postupnom zlepšovaní dynamiky rastu MSP, ktoré nastalo v roku 2000 po jeho prechodnom zhoršení v rokoch 1998 a 1999. Zlepšovanie podnikateľského prostredia a dosiahnutie pokroku pri revidovaní politiky MSP bolo konštatované aj v Pravidelnej správe Európskej komisie o pripravenosti SR na členstvo v EÚ z 13. novembra 2001.

	V súvislosti s dosiahnutým stavom malého a stredného podnikania a v súlade s Národným programom pre prijatie acquis communautaire v oblasti malého a stredného podnikania schválila vláda opatrenia smerujúce k ďalšiemu zlepšeniu podnikateľského prostredia.
	
	Realizácia navrhovaných opatrení prispeje k ďalšiemu skvalitneniu podnikateľského prostredia a posilní aj systém podporných programov o nové programy zamerané na zvýšenie konkurencieschopnosti MSP, zlepšenie prístupu malých a stredných podnikateľov na zahraničné trhy, ako aj na rozšírenie poradenských, vzdelávacích a informačných služieb pre malých a stredných podnikateľov.